Nuwe lys van kritieke vaardighede vir SA uitgereik(Foto bloot ter illustrasie: iStock) Die departement van binnelandse sake het vandeesweek ’n nuwe lys met kritieke vaardighede wat in Suid-Afrika benodig word in die Staatskoerant geplaas. Daar is altesaam 39 nuwe toevoegings tot die vorige lys wat in Februarie vanjaar bekendgemaak is, waaronder verskeie mediese beroepe. Die departement se kritiekevaardighedelys val onder die Immigrasiewet en sit die kwalifikasies en vaardighede uiteen wat as kritiek noodsaaklik vir die land beskou word. Dié lys word in aanmerking geneem wanneer aansoeke vir werksvisums in dié verband of vir permanente verblyfreg ingedien word. Die jongste toevoegings volg nadat die DA vroeër vanjaar ’n adviesnota aan Aaron Motsoaledi, minister van binnelandse sake, voorgelê het oor hoe die lys uitgebrei kan word. Die party het onder meer opgemerk dat daar verskeie noemenswaardige beroepe op die vorige lys weggelaat is, waaronder dié van mediese professionele kundiges. “Die DA het voortdurend druk op die regering geplaas om hierdie posisies weer by die lys in te sluit, onder meer deur vrae oor waarom dit van die vorige lys van kritieke vaardighede weggelaat is. Parlementêre vrae het ’n tekort aan 27 000 kritiek noodsaaklike, vakante mediese poste uitgewys,” het Michelle Clark, die DA se woordvoerder oor gesondheid, gesê. Belangrike mediese beroepe wat nou regmatig tot die lys gevoeg is, sluit in: “Dit is geen geheim dat die gesondheidsorgsektor, veral die openbare sektor, gebuk gaan onder ’n geweldige tekort aan vaardige dokters en verpleegsters nie. “Dít tesame met die feit dat Suid-Afrika nie in staat is om voldoende dokters en verpleegsters op te lei om in die behoeftes van die land te voorsien nie, sal dokters en verpleegsters oor die hele land sekerlik laat sug van verligting.” Clark sê die openbare gesondheidsorgstelsel verplaas tans elke jaar ongeveer 800 interndokters weens wanadministrasie van finansiering. “Ideaal gesproke behoort dit nie nodig te wees om hulp van buite te kry om sleutelposte te vul wanneer daar soveel mediese interns en gemeenskapsdiensdokters is wat wag om geplaas te word nie. Dit is ongelukkig nie die geval nie, aangesien die gesondheidsdepartement voortdurend sy geldtoekenning wanbestee.” Clark meen die oopstel van die gesondheidsektor vir buitelandse, geskoolde dokters en verpleegsters sal baie verligting bied aan die korttermyntoekoms van die gesondheidsektor in Suid-Afrika, gegewe die huidige tekort aan gekwalifiseerde dokters en verpleegsters, met landelike gebiede en armes wat die meeste bevoordeel word. “Die DA sal nou soek na daadwerklike oplossings om die mediese gemeenskap by te staan, veral met betrekking tot die opleiding van interns en gemeenskapsdiensdokters.” Verskeie bestuursvaardighede is in Februarie tot die lys gevoeg, waaronder dié van beleid- en beplanningsbestuurder, ingenieursbestuurder, verkrygings- en verspreidingsbestuurder, databeheerbestuurder en hoofinligtingsbeampte.